**מאיר בוזגלו, שפה לנאמנים**

ברצוני להציע הבחנה בין מסירה לדיווח: מסירה היא ההעברה מדור לדור, כמו המסירה של המורשת היהודית, ואילו בדיווח מישהו מתאר לאחר משהו שהוא מחשיב לאמיתי. מסירה היא פעולת דיבור שונה... שלא כמו הדיווח, מסירה מחייבת קשר אינטימי בין המוסר לבין הנמען שלו: הנמען מסור למי שמסר לו; הוא נאמן לו ולא רק מאמין לו... קבלת המורשת מהורינו איננה אמון דוגמת האמון שאנו רוחשים למי שמספר לנו סיפורים על שראה בארץ רחוקה. אנו נאמנים להם: אנו מקשיבים להם בדרך ייחודית. אנו מבדילים את הקשר בינינו מקשרים עם מדווחים אחרים. גם ההורים אינם מספרים את הסיפור לכל העולם...

ירשנו מאבותינו סיפור שהם בלי ספק מחשיבים לאמת... אם נעמוד מול נסיונות הפרכה ננסה לפרש את דבריהם אחרת כדי שיישמעו הגיוניים. נטייה זו שלנו מקורה בכך שאיננו רואים בהם מדווחים בלבד. ואכן, אחרים ששומעים את סיפור יציאת מצרים אינם מנסים לפרש את דברי אבותינו כך שייתישבו עם הממצאים... ההאזנה החיצונית שאין בה נאמנות היא מסממני הדיווח.

ההבדל השני בין מסירה לדיווח קשור בהבדל הקודם, אך הוא חריף ממנו. בסופו של דבר, אנו נאמנים לאוסף מילים שירשנו מאבותינו, ולא לטענות מסוימות... אבותינו העבירו לנו את הפסוק "שמע ישראל ה' אלוקינו ה' אחד". אנו מצווים להאמין באחדות האל... ואולם, מוזר ככל שיהיה הדבר, לא נמסר לנו מה משמעותה של אחדות זו (מכאן שאנו מוכנים למות על אחדות האל אף שאין לנו מושג ברור מה משמעותה). משמעותה של אחדות האל מתפענחת בתוך המסורת.

**מאיר בוזגלו, מזרחיות, מסורת וכור היתוך: עיון פילוסופי-פוליטי**

ההגדרות [של המסורת] קשורות בשני עקרונות הקשורים זה בזה והמכוננים את המערביות החילונית ונדחים בידי המסורת היהודית כפי שאני מבין אותה. הרעיון הראשון הוא הוויתור על תוקף אוניברסלי של העקרונות שמנחים את חיי. עבור המערבי שהפנים את ערכי תנועת ההשכלה, מה שאני עושה צריך להיות ניתן לדיון רציונלי ויש לו אופי כללי, ולכן הוא מחייב כל יצור רציונלי. בלעדי זה הוא חשוד בדעות קדומות, והדברים ידועים...

אין ליהדות ענין ראשוני באוניברסליות; יאמר על כך הרמן כהן מה שיאמר. הפנייה לאוניברסליות קיימת בתור אידאל של "אור לגויים", אבל עד אז העניין הוא "הן עם לבדד ישכון ובגויים לא יתחשב". זו גם הסיבה לכך שעיקר המאמץ של ההוגים בעם ישראל לא היה להוכיח את יתרון היהדות מכל התפיסות או את הכרחיותה של היהדות, אלא להסתפק בהוכחת עקביותה בלבד. היא יצירה של קשר לאלהים בתיווך העבר שלי. משום כך הקישור בין הנאמנות להורים לנאמנות לקב"ה קשור קשר אימננטי ביהדות... עולמם של ההורים הוא השלט היחיד המכוון לקב"ה. טול שלט זה, ונטלת את עצם מהותה של המסורתיות היהודית.